KLASA: Pp-257/23

URBROJ: 711-02-01/05-2024-5

Zagreb, 10. siječnja 2024.

**ANA KUČIĆ**

**gradonačelnica Grada Malog Lošinja**

**Predmet: ANA KUČIĆ, gradonačelnica Grada Malog Lošinja**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 10. siječnja 2024. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je 16. listopada 2023. na temelju prijave otvorilo predmet protiv obveznice Ane Kučić, gradonačelnice Grada Malog Lošinja, koji se vodi pod brojem Pp-257/23. U prijavi se u bitnom navodi da je nezakonito proveden postupak po Javnom natječaju za zakup zemljišta u vlasništvu Grada Malog Lošinja od 18. prosinca 2022. i donesena Odluka o utvrđivanju najpovoljnijeg ponuditelja, KLASA: 320-01/22-01/117, UR.BROJ: 2170-10-01-23-42, od 12. siječnja 2023. kojom je kao najpovoljniji ponuditelj za zakup zemljišta k.č.br. ……, zk.ul.br. ……, KO Mali Lošinj-Grad odabran ……….., stranački kolega Ane Kučić, gradonačelnice Grada Malog Lošinja, unatoč ranije upućenim zahtjevima dugogodišnjeg posjednika istog zemljišta za otkup ili zakup predmetne nekretnine sukladno članku 16. stavku 2. Odluke o gospodarenju nekretninama u vlasništvu Grada Malog Lošinja (Službene novine Primorsko-goranske županije, broj 44/20.). U prilog potonjem prijavitelj ističe da iz obrazloženja Odluke Povjerenstva broj: 711-1-1777-P-281-20/22-10-19 od 3. lipnja 2022. proizlazi da je gradonačelnica Malog Lošinja objasnila kako se po pozivu građana na sklapanje ugovora o zakupu opravdano sklopio ugovor s njezinim ocem, isto kao i sa svim ostalim građanima koji koriste nekretnine u vlasništvu Grada Malog Lošinja, te da u tom konkretnom slučaju klasični javni natječaj nije niti proveden već je na temelju općeg javnog Poziva Grada otac gradonačelnice neposredno sklopio s Gradom ugovor o zakupu poljoprivrednog zemljišta.

U privitku prijave dostavljena je preslika tužbe podnesene Upravnom sudu u Rijeci protiv Odluke Grada Malog Lošinja, KLASA: 320-01/22-01/117, URBROJ: 2170-10-01-23-66, od 16. ožujka 2023. kojom se odbija prigovor izjavljen protiv Odluke Grada Malog Lošinja o utvrđivanju najpovoljnijeg ponuditelja, KLASA: 320-01/22-01/117, UR.BROJ: 2170-10-01-23-42, od 12. siječnja 2023.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici, obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da je Ana Kučić obnašala dužnost zamjenice gradonačelnika Grada Malog Lošinja u mandatu 2013.-2017. te da je obnašala dužnost gradonačelnice Grada Malog Lošinja u mandatu 2017.-2021. kao i da trenutno obnaša istu dužnost počevši od 8. lipnja 2021.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je u svrhu utvrđivanja činjenica u postupku iz svoje nadležnosti od Grada Malog Lošnja zatražilo dopisom od 24. listopada 2023. broj: 711-I-2223-Pp-257/23-03-23 dostavu očitovanja o načinima na koje je Grad Mali Lošinj raspolagao nekretninom koja se nalazi na k.č.br. ……… upisana u zk.ul.br. …… KO Mali Lošinj-Grad, od 2011. godine do dana traženja, a uz očitovanje je zatraženo dostaviti dokumentaciju kojom se potkrepljuju navodi očitovanja.

Grad Mali Lošinj se na spomenuto traženje očitovao dopisom od 31. listopada 2023. KLASA: 042-01/20-01/04, URBROJ: 2170-10-01-23-35, u kojem je navedeno da je gradonačelnica Grada Malog Lošinja raspisala Javni natječaj za zakup zemljišta u vlasništvu Grada Malog Lošinja te da je predmet istog pod rednim brojem 20. bilo zemljište oznake k.č.br. …… zk.ul.br. ……., KO Mali Lošinj-grad, katastarske kulture prolaz, katastarske površine 89 m². U dopisu se dalje navodi da su se na natječaj za navedenu parcelu javile dvije zainteresirane osobe: ………….. i …………… te da je Povjerenstvo za provedbu javnih natječaja za raspolaganje nekretninama u vlasništvu Grada Malog Lošinja razmatralo pristigle ponude i utvrdilo da su obje ponude pravovaljane te da je …………. ponudio veću zakupninu slijedom čega je zapisnički utvrđen kao najpovoljniji natjecatelj. Također se navodi da je u daljnjem postupku, sukladno članku 16. Odluke o gospodarenju nekretninama u vlasništvu Grada Malog Lošinja („Službene novine” Primorsko-goranske županije, broj 44/20.), gradonačelnica Grada Malog Lošinja donijela Odluku o utvrđivanju najpovoljnijeg natjecatelja KLASA: 320-01/22-01/117, URBROJ: 2170-10-0123-42, na koju je ……………. pravovremeno podnijela prigovor 9. ožujka 2023. koji je odbijen te je potom pokrenula upravni spor koji se pred Upravnim sudom u Rijeci vodi pod poslovnim brojem 11 Us 1-1047/2023.

Uvidom u Javni natječaj za zakup zemljišta u vlasništvu Grada Malog Lošinja raspisan 18. prosinca 2022. otvoren do 27. prosinca 2022. utvrđeno je da je isti raspisao Grad Mali Lošinj, pored ostalih, pod rednim brojem 20. i za č.zem. ……., zk.ul. ……, KO Mali Lošinj-grad, katastarske kulture prolaz, katastarske površine 89 m², u naravi zelenilo, vlasništvo Grada Malog Lošinja u cjelini uz napomenu da se navedena čestica nalazi unutar granica građevinske zone UPU Mali Lošinj, označeno kao zona stambene namjene, te da početna zakupnina za korištenje zemljišta za poljoprivrednu obradu iznosi 3,00 kn/m², odnosno 297,00 kn godišnje i da se daje na rok od 5 godina.

Uvidom u Uvjete Javnog natječaja za zakup zemljišta u vlasništvu Grada Malog Lošinja raspisan 18. prosinca 2022. otvoren do 27. prosinca 2022. utvrđeno je da se u istima navodi da će se kao najpovoljnija ponuda utvrditi ona ponuda koja ispunjava uvjete natječaja te kojom se ponudi najviša natječajna zakupnina kao i da otvaranje ponuda provodi Komisija za provedbu natječaja za raspolaganje nekretninama u vlasništvu Grada Malog Lošinja dok gradonačelnik donosi Odluku o utvrđivanju najpovoljnijeg ponuditelja s kojim će se sklopiti ugovor o zakupu u roku od 15 dana od dana donošenja Odluke gradonačelnika.

Uvidom u Zapisnik Komisije za provedbu javnih natječaja za raspolaganje nekretninama u vlasništvu Grada Malog Lošinja od 5. siječnja 2023., KLASA: 320-01/22-01/117, URBROJ: 2170-10-01-23-41, utvrđeno je da su za česticu pod rednim brojem 20. prispjele dvije ponude i to:

* Ponuda br. 13. zaprimljena 27. prosinca 2022. (poslana 23. prosinca 2022.) od strane ……………….. uz ponuđenu cijenu zakupnine od 500,00 kn godišnje te
* Ponuda br. 31. zaprimljena 28. prosinca 2022. (poslana 26. prosinca 2022.) od strane …………….. uz ponuđenu cijenu zakupnine od 301,38 kn godišnje.

Daljnjim uvidom u navedeni Zapisnik utvrđeno je da je Komisija konstatirala da je ponuditelj ………… za česticu pod rednim brojem 20. u iznosu od 500,00 kn najpovoljniji ponuditelj.

Uvidom u Odluku KLASA: 320-01/22-01/117, URBROJ: 2170-10-01-23-42, koju je 12. siječnja 2023. donijela Ana Kučić, gradonačelnica Grada Malog Lošinja, utvrđeno je da je istom kao najpovoljniji ponuditelj za nekretninu č.zem. …….., zk.ul. ……, KO Mali Lošinj-grad, izabran ……………… s ponuđenom cijenom u iznosu od 66,36 eura odnosno 500,00 kn.

Uvidom u žalbu …………, zaprimljenu 13. ožujka 2023. u Gradu Malom Lošinju, izjavljenu na Odluku o izboru o najpovoljnijih ponuditelja od 12. siječnja 2023. uvrđeno je da je u istoj navedeno da je u postupku propušteno uvažiti činjenicu da se nekretnina č.zem. …….., zk.ul. ………, KO Mali Lošinj-grad, nalazi u poštenom posjedu obitelji podnositeljice žalbe preko 40 godina te da su u 2011. i 2022. godini podnosili Gradu Malom Lošinju zahtjev za kupovinom tog zemljišta.

Uvidom u Odluku, KLASA: 320-01/22-01/117, URBROJ: 2170-10-01-23-66, koju je 16. ožujka 2023. donijela Ana Kučić, gradonačelnica Grada Malog Lošinja, utvrđeno je da je istom odbijen kao neosnovan prigovor …………….. izjavljen protiv Odluke o utvrđivanju najpovoljnijeg ponuditelja od 12. siječnja 2023. U obrazloženju navedene Odluke navedeno je da je kod provođenja javnog natječaja za davanje zemljišta u zakup relevantna okolnost na osnovi koje se utvrđuje najpovoljniji natjecatelj ponuđena visina zakupnine dok je vezano uz okolnost koju podnositeljica prigovora navodi da je 1. srpnja 1982. predmetno zemljište dobila na privremeno korištenje te kako je o istom sklopljen ugovor, obrazloženo da u Gradu Malom Lošinju takav ugovor nije pohranjen te da se podnositeljica prigovora u računovodstvu Grada Malog Lošinja po toj osnovi ne zadužuje niti da su se po takvom ugovoru vršila plaćanja u korist Grada Malog Lošinja.

Uvidom u Odluku o gospodarenju nekretninama u vlasništvu Grada Malog Lošinja (Službene novine Primorsko-goranske županije, broj 44/20.), kojom se uređuju uvjeti, način i postupci gospodarenja nekretninama, te ovlasti za raspolaganje, upravljanje i korištenje stvarima u vlasništvu Grada Malog Lošinja i koju je 22. prosinca 2020. donijelo Gradsko vijeće Grada Malog Lošinja, utvrđeno je da je u članku 9. stavcima 1. i 2. propisano da se nekretnine u vlasništvu Grada Malog Lošinja prodaju na osnovi natječaja i uz naknadu utvrđenu po tržišnoj cijeni dok je, iznimno od navedene odredbe, Grad Mali Lošinj dužan na zahtjev vlasnika zemljišta, odnosno građevine odnosno investitora zgrade po tržišnoj cijeni prodati bez provedbe javnog natječaja: dio neizgrađenog zemljišta potrebnog za formiranje neizgrađene građevne čestice u skladu s urbanističkim planom uređenja ili detaljnim planom uređenja, ako taj dio ne prelazi 50% površine planirane građevne čestice, dio zemljišta potrebnog za formiranje izgrađene građevne čestice u skladu s urbanističkim planom uređenja ili detaljnim planom uređenja i zemljište koje čini građevnu česticu zgrade za koju je doneseno rješenje o izvedenom stanju na temelju posebnog zakona kojim se uređuje ozakonjenje nezakonitih zgrada.

Člankom 13. stavcima 1. i 3. Odluke o gospodarenju nekretninama u vlasništvu Grada Malog Lošinja propisano je da se natječaj provodi na temelju pismenih ponuda te da isti provodi Povjerenstvo sastavljeno od pet članova, koje imenuje Gradsko vijeće dok je stavcima 7. i 8. istoga članka navedene Odluke propisano da nakon što Povjerenstvo zapisnički odredi najpovoljnijeg natjecatelja, gradonačelnik donosi odluku o utvrđivanju najpovoljnijeg natjecatelja, na koju natjecatelji imaju pravo prigovora u roku od 8 dana od dana primitka odluke, o kojem prigovoru odlučuje gradonačelnik.

Člankom 15. stavkom 1. Odluke o gospodarenju nekretninama u vlasništvu Grada Malog Lošinja propisano je da Grad može dati u zakup zemljište i čestice zgrada i zgrada sagrađenih na zemljištu u svojem vlasništvu u sljedećim slučajevima:

1. Radi uređenja okoliša, okućnice, zelene površine, korištenja parkirališnog prostora i prilaza i sl.;

2. Radi korištenja zemljišta i čestica zgrada i zgrada sagrađenih na zemljištu za obavljanju djelatnosti, naročito na način predviđen prostornim planom ili lokacijskom dozvolom;

3. Radi privremenog korištenja zemljišta i čestica zgrada i zgrada sagrađenih na zemljištu za poljoprivrednu obradu.

Člankom 16. stavcima 1. i 2. Odluke o gospodarenju nekretninama u vlasništvu Grada Malog Lošinja propisano je da se nekretnine u vlasništvu Grada daju u zakup temeljem javnog natječaja, a odredbe koje se odnose na provedbu natječaja za prodaju nekretnina odgovarajuće se primjenjuju i na davanje nekretnina zakup dok se iznimno od navedene odredbe može donijeti odluka o davanju u zakup nekretnina izravnom pogodbom.

Uvidom u Odluku Povjerenstva broj: 711-1-1777-P-281-20/22-10-19 od 3. lipnja 2022. utvrđeno je da je istom utvrđeno da se postupak za odlučivanje o sukobu interesa protiv dužnosnice Ane Kučić, gradonačelnice Grada Mali Lošinj, neće pokrenuti s obzirom da iz prikupljenih podataka i dokumentacije u vezi izgradnje nove vodovodne cijevi na prostoru Punte Križa na Cresu, kao i davanja u zakup gradskog zemljišta ocu dužnosnice, nisu utvrđene okolnosti koje bi upućivale na moguću povredu odredbi Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11) počinjenu od strane dužnosnice. U obrazloženju navedene Odluke, a vezano uz okolnost davanja gradskog zemljišta u zakup ocu gradonačelnice, navodi se da je Povjerenstvo iz dostavljene dokumentacije utvrdilo da je 2015. godine poslan Poziv na uređenje imovinsko-pravnih odnosa te da je zamjenik gradonačelnice 7. studenoga 2018. donio odluku, a potom i sklopio ugovor o zakupu maslinika s ocem gradonačelnice te da iz dokumentacije proizlazi da gradonačelnica nije sudjelovala u navedenom postupku te da je njezinom ocu zemljište u zakup dano po cijeni zakupnine propisane Odlukom o utvrđivanju visine zakupnine za zemljište u vlasništvu Grada Mali Lošinj donesenom 3. ožujka 2014. od strane tadašnjeg gradonačelnika slijedom čega Povjerenstvo nije utvrdilo da je u konkretnom slučaju dužnosnica postupala protivno odredbama ZSSI/11-a.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 6. ZSSI-a propisano je da su povezane osobe u smislu tog Zakona osobe navedene u točki 3. tog stavka (član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a prema članku 5. stavku 1. točki 8. ZSSI-a privatni interes obuhvaća imovinsku i neimovinsku korist obveznika i povezanih osoba.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a obveznici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. obveznici ne smiju koristiti javnu dužnost za osobni probitak ili probitak osobe koja je s njima povezana niti smiju biti u kakvom odnosu ovisnosti prema osobama koje bi mogle utjecati na njihovu objektivnost.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Nastavno na sve utvrđeno u ovoj pravnoj stvari, Povjerenstvo ne nalazi da je u postupanju obveznice Ane Kučić, gradonačelnice Grada Malog Lošinja, u postupku davanja u zakup zemljišta k.č.br. ………, zk.ul.br. ……, KO Mali Lošinj-grad, u vlasništvu Grada Malog Lošinja došlo do moguće povrede odredbi ZSSI-a.

Naime, utvrđeno je da je Ana Kučić, gradonačelnica Grada Malog Lošinja, u spomenutom postupku postupala sukladno nadležnosti i ovlastima propisanima Odlukom o gospodarenju nekretninama u vlasništvu Grada Malog Lošinja te da niti iz navoda prijave, niti iz prikupljene dokumentacije i očitovanja, ne proizlazi postojanje bilo kakvih privatnih interesa obveznice koji bi bili u suprotnosti s javnim interesom, a što predstavlja sadžraj postojanja sukoba interesa u konkretnoj situaciji.

U odnosu na okolnosti koje se navode u prijavi mogućeg sukoba interesa protiv obveznice Ane Kučić, a prema kojima je predmetno zemljište dano u zakup njenom stranačkom kolegi, Povjerenstvo ukazuje da navedena okolnost sama po sebi ne predstavlja odnos koji bi upućivao na povezanost navedenih osoba u smislu članka 5. stavka 1. točke 6. ZSSI-a. Naime, prema praksi Povjerenstva politička povezanost nije takva vrsta osobnog odnosa koja bi se samostalno mogla promatrati u kontekstu primjene ZSSI-a bez prethodnog utvrđenja odnosa neke druge interesne povezanosti ili osobne bliskosti, a na što u ovoj pravnoj stvari nije upućivano niti je utvrđeno.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Ana Kučić, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obveznici
4. Pismohrana